1.  ปัจจัยความเสี่ยง

ในการดำเนินธุรกิจด้านสื่อป้ายโฆษณาภายนอกที่อยู่อาศัย (Out of Home Media)
นอกเหนือจากความเสี่ยงในการดำเนินธุรกิจ โดยทั่วไปแล้ว ยังมีความเสี่ยงที่ควรพิจารณาอีก ดังนี้

1.  ความเสี่ยงจากการชะลอตัวของภาวะเศรษฐกิจ

เม็ดเงินหมุนเวียนผ่านสื่อโฆษณาในแต่ละปีเป็นตัวแปรสำคัญตัวหนึ่งที่บ่งบอกถึงระดับความเชื่อมั่นของภาคธุรกิจภายในประเทศ
อันสะท้อนมาจากทิศทางของระบอบเศรษฐกิจเมืองไทยได้ดีระดับหนึ่ง
นั่นคือการชะลอตัวของภาวะเศรษฐกิจ ทำให้ค่าใช้จ่ายในการดำเนินธุรกิจเพิ่มสูงขึ้นธุรกิจต่างๆ
มีการควบคุมค่าใช้จ่ายเพื่อความอยู่รอดของกิจการ ส่งผลให้ยอดค่าใช้จ่ายในการโฆษณาน้อยลง

อย่างไรก็ตาม การดำเนินธุรกิจในปัจจุบันเป็นไปในลักษณะที่ซับซ้อนขึ้น
และเต็มไปด้วยการชิงไหวชิงพริบในเชิงการแข่งขัน
ผู้ประกอบการจึงต้องอาศัยกลยุทธ์การโฆษณาเพื่อกระตุ้นยอดขาย
การโฆษณาประชาสัมพันธ์จึงเป็นเครื่องมือที่จำเป็นในการเข้าถึงกลุ่มเป้าหมาย
สื่อโฆษณาภายนอกที่อยู่อาศัย เป็นสื่อโฆษณาที่มีศักยภาพในการเข้าถึงกลุ่มเป้าหมายได้อย่างชัดเจน
ด้วยพฤติกรรมของคนไทยที่เปลี่ยนไปใช้ชีวิตนอกบ้านมากขึ้น
ทำให้โอกาสที่กลุ่มเป้าหมายจะสัมผัสกับสื่อนอกบ้านมีมากขึ้นตามลำดับ
ประกอบกับอัตราค่าโฆษณาของสื่อนอกบ้านต่ำกว่าสื่อหลักโดยเปรียบเทียบ
อีกทั้งบริษัทฯมีการปรับปรุงผลิตภัณฑ์ด้วยการนำเทคโนโลยี และนวัตกรรมใหม่ ๆ มาประยุกต์ใช้
และเน้นการบริการที่มีคุณภาพอย่างต่อเนื่องตามความต้องการของลูกค้า
ทำให้บริษัทสามารถรักษาฐานลูกค้าเก่าและขยายฐานลูกค้าใหม่ได้อย่างต่อเนื่อง

2.  ความเสี่ยงจากการไม่สามารถต่อสัญญาสัมปทาน หรือสัญญาเช่าพื้นที่

ในการดำเนินธุรกิจ บริษัทไม่มีนโยบายลงทุนในที่ดินเพื่อใช้ในการติดตั้งสื่อป้ายโฆษณา
พื้นที่ติดตั้งสื่อป้ายโฆษณาทั้งหมดเป็นการเช่าพื้นที่จากเอกชนและภาครัฐ
โดยสัญญาเช่าพื้นที่ของบริษัทมีจะอายุที่แตกต่างกันตามแต่ละพื้นที่ ปัจจุบันร้อยละ 12
ของสัญญาเช่าพื้นที่ทั้งหมดมีอายุต่ำกว่า 3 ปี ซึ่งถือเป็นสัญญาระยะสั้น
บริษัทจึงมีความเสี่ยงในการที่อาจไม่สามารถต่ออายุสัญญาเช่าพื้นที่ดังกล่าว
และอาจจะส่งผลต่อความสามารถในการหารายได้ของบริษัทในอนาคตได้
อย่างไรก็ดีสัดส่วนรายได้ของบริษัทจากสัญญาเช่าพื้นที่ระยะสั้นคิดเป็นร้อยละ 6 ของรายได้รวม

อย่างไรก็ตาม ด้วยศักยภาพและความพร้อมของบริษัททางด้านเทคโนโลยีการผลิต เงินทุน
และบุคคลากรประกอบกับผลงานที่มีคุณภาพเป็นที่ยอมรับจากลูกค้าและผู้ให้เช่าสถานที่เป็นอย่างดี
ทำให้บริษัทมีความเสี่ยงน้อยมากที่จะไม่ได้รับการต่ออายุสัมปทานและสัญญาเช่า
โดยที่ผ่านมาบริษัทยังมิเคยมีปัญหากับสัมปทานและสัญญาเช่าใดๆ

3.  ความเสี่ยงกรณีบริษัทมีผู้ถือหุ้นรายใหญ่มากกว่าร้อยละ 50

ในปัจจุบัน กลุ่มผู้บริหารทั้ง 3 ท่าน คือ นายนพดล ตัณศลารักษ์ นายพิเชษฐ มณีรัตนะพร
และนายธวัช มีประเสริฐสกุล ถือหุ้นรวมกันในสัดส่วนร้อยละ 50.96 ของทุนเรียกชำระแล้ว
ซึ่งจะทำให้กลุ่มผู้บริหารสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ขอที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบ
หรือถ่วงดุลเรื่องที่ผู้ถือหุ้นรายใหญ่เสนอได้

อย่างไรก็ตาม บริษัทได้แต่งตั้งบุคคลภายนอก 4 ท่าน เข้าเป็นกรรมการอิสระของบริษัท
และจัดให้มีคณะกรรมการตรวจสอบ ทำให้สามารถเข้ามาตรวจสอบการดำเนินงานของบริษัทได้
จึงเป็นการถ่วงดุลอำนาจของการบริหารจัดการได้ในระดับหนึ่ง

1.4. ความเสี่ยงจากมาตรการควบคุมโฆษณาที่เข้มงวดของรัฐ

มาตรการควบคุมโฆษณาที่เข้มงวดของรัฐบาลส่งผลกระทบทั้งทางตรงและทางอ้อมต่อการดำเนินธุรกิจของบริษัทฯ
โดยเฉพาะมาตรการที่เกี่ยวกับการควบคุมสื่อป้ายโฆษณา

อย่างไรก็ตามบริษัทฯร่วมกับสมาคมผู้ผลิตป้ายโฆษณาได้มีการหารือและทำความเข้าใจกับหน่วยงานของรัฐที่ดูแลรับ
ผิดชอบในเรื่องนี้ เพื่อเสนอแนวทางการดำเนินงานของสมาคมฯในการแก้ไขปัญหา
และเข้าไปมีส่วนร่วมในการร่างกฎกระทรวงควบคุมป้ายโฆษณา
รวมทั้งการให้ความร่วมมือกับหน่วยงานของรัฐในการแก้ไขปัญหาอย่างเต็มที่
โดยถือเป็นภารกิจของบริษัทฯที่จะมุ่งมั่นพัฒนาสื่อโฆษณาภายนอกที่อยู่อาศัยให้เป็น Street
Furniture ที่มีส่วนในการตกแต่งเมืองให้สวยงามและไม่เป็นมลภาวะทางสายตา
เพื่อเป็นการเพิ่มคุณค่าให้กับสังคมและประเทศชาติ